CELEX: 32012D0121
Language: et
Date: 2012-02-27 00:00:00
Title: Nõukogu otsus 2012/121/ÜVJP, 27. veebruar 2012 , millega toetatakse ELi-Hiina-Aafrika vahelise tavarelvastuse kontrolli alase dialoogi ja koostöö edendamist

28.2.2012   
            
            
               ET
            
            
               Euroopa Liidu Teataja
            
            
               L 54/8
            
         NÕUKOGU OTSUS 2012/121/ÜVJP,
   27. veebruar 2012,
   millega toetatakse ELi-Hiina-Aafrika vahelise tavarelvastuse kontrolli alase dialoogi ja koostöö edendamist
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 26 lõiget 2,
   ning arvestades järgmist:
   
               (1)
            
            
               Euroopa Ülemkogu võttis 15.–16. detsembril 2005 peetud kohtumisel vastu ELi strateegia väike- ja kergrelvade ning nende laskemoona ebaseadusliku hankimise ja salakaubaveo vastaseks võitluseks (edaspidi „ELi väike- ja kergrelvade strateegia”). Strateegias paigutatakse Aafrika kontinent selliste piirkondade hulka, mis on kõige enam mõjutatud väike- ja kergrelvade ebaseaduslikust kaubandusest ja liigsest hankimisest.
            
         
               (2)
            
            
               ELi väike- ja kergrelvade strateegiaga määratletakse mitmed ülesanded, mida liit peab saavutama, sealhulgas väike- ja kergrelvasid eksportivate riikidega konsensuse saavutamine küsimuses, et relvi tarnitaks ainult valitsustele ning kooskõlas piiravate ja asjakohaste piirkondlike ja rahvusvaheliste relvaekspordi kriteeriumidega.
            
         
               (3)
            
            
               ELi väike- ja kergrelvade strateegias soovitatakse lisada väike- ja kergrelvade küsimus kolmandate riikide ning rahvusvaheliste, piirkondlike ja allpiirkondlike organisatsioonidega peetavatesse poliitilistesse dialoogidesse, pöörates erilist tähelepanu liidu tegevuse koordineerimisele liidu peamiste partnerite ning olulisemate väike- ja kergrelvade eksportijatega, muu hulgas Hiinaga.
            
         
               (4)
            
            
               Euroopa Liidu Nõukogu võttis 2005., 2006., 2007. ja 2010. aastal vastu nõukogu järeldused, millega toetatakse läbirääkimisi relvakaubanduslepingu üle, mis on õiguslikult siduv rahvusvaheline õigusakt, millega kehtestatakse tavarelvastuse üleandmise ühised rahvusvahelised standardid. Nõukogu rõhutas selle protsessi raames teiste riikide ja piirkondlike organisatsioonidega koostöö tegemise tähtsust.
            
         
               (5)
            
            
               ELi ja Hiina strateegiline dialoog sisaldab alates selle loomisest 2005. aastal sätteid tuumarelva leviku tõkestamise ja tavarelvastuse ekspordi alase dialoogi kohta. Hiina ja liit leppisid oma 2006. aasta tippkohtumisel kokku, et käivitavad uue dialoogi, milles käsitletakse Aafrika rahu, stabiilsust ja jätkusuutlikku arengut, et tugevdada partneritevahelist mõistmist, arutada tegevusi ja prioriteete ning luua võimalus Hiina integreerimiseks rahvusvahelistesse püüdlustesse, mille eesmärk on parandada ja koordineerida koostööd. ELi-Hiina suhete strateegiadokumendis (2007–2013) määratletakse, et liidu peamiseks lähenemisviisiks Hiinale on kaasamine ja partnerlus, ning prioriteedina tuuakse esile koostöö, et hoida ära väike- ja kergrelvade ebaseaduslikku kaubandust.
            
         
               (6)
            
            
               Hiina ja liit allkirjastasid 2004. aasta detsembris ühisavalduse, milles käsitletakse massihävitusrelvade leviku tõkestamist ja desarmeerimist ning ka tavarelvastusalast koostööd. Liit ja Hiina märkisid ühisavalduses, et „tavarelvastuse ekspordi kontrollimise tugevdamiseks tuleb teha positiivseid ja aktiivseid jõupingutusi. Teatavate tavarelvastuse liikide üle tehtavat kontrolli tuleb tugevdada. Tõhustada tuleb jõupingutusi, mille eesmärk on hoida ära väike- ja kergrelvade ebaseaduslikku kaubandust ning kõnealuste relvade levikut, mis kahjustab piirkondlikku rahu ja stabiilsust.”
            
         
               (7)
            
            
               2007. aastal sõlmitud Aafrika ja ELi ühise strateegilise partnerlusega määratletakse väike- ja kergrelvade ebaseadusliku kaubanduse ja liigse hankimise ärahoidmine sellise valdkonnana, kus võetakse meetmeid suutlikkuse suurendamise, võrgustike loomise, koostöö ja teabevahetuse kaudu. Hiina kutsuti vaatlejana osalema ELi ja Aafrika 2010. aasta tippkohtumisel, mida ta ka tegi,
            
         ON VASTU VÕTNUD KÄESOLEVA OTSUSE:
   Artikkel 1
   1.   Liit teeb tööd, et arendada koostööd Hiina, liidu ja Aafrika riikide kodanikuühiskonna, tööstuse ja valitsuste esindajate vahel, sealhulgas dialoogi kaudu, mida peetakse asjaomase kodanikuühiskonna ja tööstuse vahel, et töötada välja ühised lähenemisviisid, mille abil käsitletakse ohte, mida tekitavad väike- ja kergrelvade ebaseaduslik kaubandus ja liigne hankimine ning tavarelvadega kauplemise reguleerimise puudumine rahvusvahelisel tasandil. Sellise koostöö arendamine peaks samuti kajastuma suurenevas toetuses tugeva ja kindla relvakaubanduslepingu sõlmimisele ja rakendamisele.
   2.   Lõikes 1 nimetatud eesmärgi saavutamiseks viib liit ellu järgmisi projekte ja võtab järgmisi meetmeid:
   
               —
            
            
               moodustab Aafrika, ELi ja Hiina ühise tavarelvastuse ekspertide töörühma ning tavarelvastusega seonduvate teadusuuringute ühiskeskuse ja arendab nende tegevust. Ekspertide töörühma ja teadusuuringute keskuse eesmärgiks on suurendada Hiina, Aafrika ja liidu poliitikaringkondades tavarelvastuse ja nende ekspordi kontrolliga seonduvate küsimuste eest vastutavate isikute teadlikkust probleemidest, mis seonduvad väike- ja kergrelvade ebaseadusliku kaubanduse ja liigse hankimisega ning tavarelvadega seadusliku kauplemise reguleerimise puudumisega rahvusvahelisel tasandil, ning saavutada kõnealuste isikute osalemine nende probleemide lahendamises. Suurem teadlikkus ja osalemine toetavad tulemuslikke läbirääkimisi tugeva ja kindla relvakaubanduslepingu sõlmimise üle ja selle rakendamist;
            
         
               —
            
            
               viib läbi toetavaid ja uurimisalaseid tegevusi, mille eesmärk on teha kindlaks võimalused ELi ja Hiina vaheliseks koostööks, et toetada Aafrika riike nende tegevuses väike- ja kergrelvade ebaseadusliku kaubanduse ja liigse hankimise tõkestamiseks.
            
         Käesolevas lõikes nimetatud projektide ja meetmete üksikasjalik kirjeldus on esitatud lisas.
   Artikkel 2
   1.   Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja”).
   2.   Artikli 1 lõikes 2 osutatud projekte ja meetmeid rakendab tehniliselt valitsusväline organisatsioon „Saferworld”.
   3.   Saferworld täidab oma ülesandeid kõrge esindaja vastutusel. Sel eesmärgil lepib kõrge esindaja Saferworldiga kokku vajalikud korraldused.
   Artikkel 3
   1.   Artikli 1 lõikes 2 osutatud projektide ja meetmete rakendamise lähtesumma on 830 000 eurot.
   2.   Kulutusi, mida rahastatakse lõikes 1 sätestatud summast, hallatakse vastavalt liidu üldeelarve suhtes kohaldatavatele menetlustele ja eeskirjadele.
   3.   Järelevalvet lõikes 2 osutatud summa nõuetekohase haldamise üle teostab komisjon. Sel eesmärgil sõlmib komisjon Saferworldiga rahastamislepingu. Rahastamislepingus sätestatakse, et Saferworld tagab ELi abi nähtavuse, mis vastab selle suurusele.
   4.   Komisjon püüab sõlmida lõikes 3 nimetatud rahastamislepingu niipea kui võimalik pärast käesoleva otsuse jõustumist. Ta teavitab nõukogu kõigist raskustest selles protsessis ning teatab rahastamislepingu sõlmimise kuupäeva.
   Artikkel 4
   Kõrge esindaja annab nõukogule Saferworldi poolt regulaarselt koostatavate kvartaliaruannete põhjal aru käesoleva otsuse rakendamise kohta. Kõnealuste aruannete põhjal teeb nõukogu hindamise. Komisjon annab aru artikli 1 lõikes 2 osutatud projektide ja meetmete rakendamise finantsaspektide kohta.
   Artikkel 5
   1.   Käesolev otsus jõustub selle vastuvõtmise kuupäeval.
   2.   Käesolev otsus kaotab kehtivuse 24 kuu möödumisel artikli 3 lõikes 3 nimetatud rahastamislepingu sõlmimise kuupäevast. Kui aga kõnealust rahastamislepingut ei ole selleks ajaks sõlmitud, kaotab käesolev otsus kehtivuse kuue kuu möödumisel selle jõustumisest.
   
      Brüssel, 27. veebruar 2012
      
         
            Nõukogu nimel
         
         
            eesistuja
         
         C. ASHTON
      
   
   
      LISA
      
         ARTIKLI 1 LÕIKES 2 OSUTATUD PROJEKTID JA MEETMED
      
      1.   Eesmärgid
      
      Käesoleva otsuse eesmärgid on järgmised: arendada koostööd Hiina, Euroopa Liidu ja Aafrika riikide kodanikuühiskonna, tööstuse ja valitsuse esindajate vahel; töötada välja ühised lähenemisviisid, mille abil käsitletakse ohte, mida tekitavad väike- ja kergrelvade ebaseaduslik kaubandus ja liigne hankimine, ning toetada Ühinenud Rahvaste Organisatsiooni (ÜRO) relvakaubanduslepingu protsessi kuni relvakaubanduslepingu küsimuses 2012. aastal peetava diplomaatilise konverentsi toimumiseni, nimetatud konverentsil ja pärast seda. Nende eesmärkide saavutamiseks moodustatakse Aafrika, ELi ja Hiina ühine tavarelvastuse ekspertide töörühm ning tavarelvastusega seonduvate teadusuuringute ühiskeskus ja arendatakse nende tegevust. Ekspertide töörühma ja teadusuuringute keskuse eesmärgiks on suurendada Hiina, Aafrika ja liidu poliitikaringkondades tavarelvastuse ja selle ekspordi kontrolliga seonduvate küsimuste eest vastutavate isikute teadlikkust probleemidest, mis seonduvad väike- ja kergrelvade ebaseadusliku kaubanduse ja liigse hankimisega ning relvakaubanduslepingu sõlmimise vajadusega, ning saavutada kõnealuste isikute osalemine nende probleemide lahendamises.
      Hiina, liidu ja Aafrika vahelise koostöö tugevdamise eesmärki püütakse täita ka seeläbi, et viiakse läbi toetavaid ja uurimisalaseid tegevusi, mille eesmärk on teha kindlaks võimalused ELi ja Hiina vaheliseks koostööks, et toetada Aafrika riike nende tegevuses väike- ja kergrelvade ebaseadusliku kaubanduse ja liigse hankimise tõkestamiseks.
      2.   Projektide ja meetmete kirjeldus
      
      2.1.   Aafrika, ELi ja Hiina ühise tavarelvastuse ekspertide töörühma ning tavarelvastusega seonduvate teadusuuringute ühiskeskuse moodustamine ja nende tegevuse arendamine
      
      2.1.1.   Projekti eesmärgid
      
      
                  —
               
               
                  Luua foorum ja võrgustikud, mille abil saavad liidu, Hiina ja Aafrika poliitikaringkondade eksperdid arutada tavarelvastuse ebaseadusliku kaubanduse erinevaid aspekte.
               
            
                  —
               
               
                  Suurendada Hiina, Aafrika ja liidu poliitikaringkondades teadlikkust probleemidest, mis seonduvad väike- ja kergrelvade ebaseadusliku kaubanduse ja liigse hankimisega ning tavarelvastuse seadusliku kaubanduse puuduliku reguleerimisega rahvusvahelisel tasandil, ning saavutada osalemine nende probleemide lahendamises. Suurem teadlikkus ja osalemine peaks kaasa tooma ühise toetuse tugeva ja kindla relvakaubanduslepingu sõlmimisele.
               
            
                  —
               
               
                  Tõhustada nii ametlikul tasandil kui ka poliitikaringkondades ELi, Hiina ja Aafrika vahelist dialoogi, et parandada vastastikust mõistmist ja määratleda ühised lähenemisviisid seoses ÜRO relvakaubanduslepingu protsessiga kuni relvakaubanduslepingu küsimuses 2012. aastal peetava diplomaatilise konverentsi toimumiseni ja pärast seda, sealhulgas toetades liidu, Hiina ja Aafrika teadustöötajate ühiseid uuringuid ja analüüsi, mis käsitlevad riiklikke ja piirkondlikke seisukohti.
               
            
                  —
               
               
                  Töötada välja teadusringkondade soovitused, mis käsitlevad relvakaubanduslepingut ning väike- ja kergrelvi, ja edastada need Hiina, Aafrika ning liidu ja liikmesriikide valitsusametnikele, poliitikutele ja poliitikaringkondadele.
               
            2.1.2.   Projekti kirjeldus
      
      a)   Aafrika, ELi ja Hiina ühise tavarelvastuse ekspertide töörühma moodustamine ja selle tegevuse arendamine
      Aafrika, ELi ja Hiina ühine ekspertide töörühm on nõukogu otsusega toetatava dialoogiprotsessi keskne institutsionaalne alus ning see moodustatakse Saferworldi ning Aafrika ja Hiina kodanikuühiskonna partnerorganisatsioonide hoolika koordineerimise tulemusel. Töörühm koosneb üheksast liikmest, kes on pärit Hiinast, liidust ja Aafrikast ning kes töötavad ülikoolide teaduskondades, mõttekodades ja uurimiskeskustes ning kes tehakse kindlaks nende eksperditeadmiste, maine ja huvi alusel. Ekspertide töörühm on vahend, mille abil selle liikmed vahetavad teavet, ideid, eksperditeadmisi ja uurimistulemusi tavarelvastuskontrolli küsimustes, teevad kindlaks ohu liigid, hindavad praeguste meetmete tõhusust ja esitavad poliitikakujundajatele soovitusi koostöömeetmete kohta.
      Töörühm peaks toimima platvormina, milles saavad osaleda otsesest dialoogiprotsessist eemale jäänud asjast huvitatud kodanikuühiskonna osalised, ning mis annab eksperditeadmisi, mis on kättesaadavad Hiina, liidu ja Aafrika poliitikakujundajatele ja ametnikele, kes vastutavad tavarelvastuse ja selle ekspordi kontrollimise eest. Hiina, liidu ja Aafrika ametnikke kutsutakse ka osalema vaatlejatena ekspertide töörühma töös.
      b)   Aafrika, ELi ja Hiina tavarelvastusega seonduvate teadusuuringute ühiskeskuse moodustamine ja selle tegevuse arendamine
      Aafrika, ELi ja Hiina tavarelvastusega seonduvate teadusuuringute ühiskeskuse eesmärk on toetada Aafrika, liidu ja Hiina teadustöötajate ühiseid teadusuuringuid ja analüüsi. Teadusuuringute ühiskeskus moodustatakse Hiinas. Keskus koostab suure valiku asjakohaseid materjale ja ressursse, mis on esitatud inglise ja hiina keeles ning seonduvad väike- ja kergrelvade ning relvakaubanduslepingu protsessiga. Need materjalid ja ressursid tehakse elektrooniliselt kättesaadavaks veebilehe kaudu, mis toimib ka ekspertide töörühma avaliku kasutajaliidesena.
      Punktides a ja b osutatud ülesannete täitmisel toetatavad tegevused hõlmavad järgmist.
      
                  —
               
               
                  Ettevalmistavate ja järelkohtumiste korraldamine Hiinas ja Euroopas, millel osalevad Saferworld ning Hiina ja Aafrika asjakohased partnerorganisatsioonid ning mille käigus määratletakse projekti struktuur ja ajakava; määratletakse üksikasjalikud töökavad teadusuuringute ühiskeskuse ja ekspertide töörühma moodustamiseks ja arendamiseks; moodustatakse projekti koordineerimisrühm; määratletakse rühmasisesed vastutusalad ning jälgitakse ja hinnatakse edusamme, mida tehakse tegevuste elluviimisel.
               
            
                  —
               
               
                  Selliste asjakohaste võtmetähtsusega ning väike- ja kergrelvade ja relvakaubanduslepinguga seonduvate materjalide koostamine ja tõlkimine, mida kasutavad Hiina, Aafrika ja liidu poliitikaringkonnad ning mis tehakse elektrooniliselt kättesaadavaks muu hulgas teadusuuringute ühiskeskuse veebilehe kaudu. Veebileht toimib ka ELi, Hiina ja Aafrika ekspertide töörühma avaliku kasutajaliidesena.
               
            
                  —
               
               
                  Mitme kohtumise korraldamine Saferworldi, partnerorganisatsioonide ja Hiina asjakohaste ametiasutuste vahel, et tutvustada teadusuuringute ühiskeskuse ja ekspertide töörühma tegevusi ning tutvustada ja arutada vahe- ja lõpptulemusi, mille eesmärk on tagada asjakohaste ametiasutuste toetus tegevustele.
               
            
                  —
               
               
                  Kuni kahe kahepäevase ekspertide töörühma kohtumise korraldamine Hiinas, Euroopas ja Aafrikas, et määratleda uurimisplaane ning anda suuniseid toetavate ja uurimisalaste tegevuste läbiviimiseks ning poliitikaalaste soovituste väljatöötamiseks ja edastamiseks. Iga kohtumise järel koostatakse lühike aruanne projekti rakendamise seisu kohta.
               
            
                  —
               
               
                  Kahe relvakaubanduslepingu alase seminari korraldamine kuni 40 osalejale, kelle hulka kuuluvad liidu, Hiina ja Aafrika poliitikaringkondade ning tavarelvastuse ja selle ekspordi kontrollimise eest vastutavate ametiasutuste esindajad ning sõja- ja kaitsetööstuse ja kodanikuühiskonna eksperdid, et vaadata läbi edusammud, mida on tehtud läbirääkimistel relvakaubanduslepingu sõlmimiseks, ja teha kindlaks erinevate riikide ühised seisukohad.
               
            
                  —
               
               
                  Saferworldi ja ekspertide töörühma koostatava teabelehe avaldamine, milles käsitletakse liidu ja Hiina seisukohti relvakaubanduslepingu küsimuses. Teabelehe eesmärk on edastada teavet aruteludele, mida liidu, Hiina ja Aafrika ametiisikud peavad relvakaubanduslepingu 2012. aasta konverentsi ettevalmistuste raames. Teabelehes käsitletakse liidu, Hiina ja Aafrika riikide seisukohtade erinevusi relvakaubanduslepingu küsimuses.
               
            
                  —
               
               
                  Peamisi õppetunde käsitleva põhjaliku aruande koostamine, milles esitatakse üksikasjalik teave projekti edusammude ja probleemide kohta ning esitatakse soovitusi ELi, Hiina ja Aafrika vahelise tulevase väike- ja kergrelvade ning relvakaubanduslepingu protsessi alase dialoogi mudelite ja võimaluste kohta.
               
            
                  —
               
               
                  Kahe ürituse korraldamine, millega tähistatakse projekti ametlikku algust ja lõppu.
               
            2.1.3.   Projekti tulemused
      
      
                  —
               
               
                  Suureneb 500 Hiina, Aafrika ja liidu poliitikaringkondade esindaja, sealhulgas tavarelvastuse ja nende ekspordi kontrollimise eest vastutava ametniku, teadustöötaja, parlamendiliikme, valitsusvälise organisatsiooni ja ajakirjaniku teadlikkus ja teadmised ÜRO relvakaubanduslepingu protsessist ja sellega seonduvatest riiklikest seisukohtadest ning seda enne ja pärast 2012. aastal peetavat relvakaubanduslepingu diplomaatilist konverentsi.
               
            
                  —
               
               
                  Paraneb 60 Hiina, Aafrika ja liidu ametniku ning nende riikide kodanikuühiskondade vaheline dialoog, suhtlemine ja koostöö väike- ja kergrelvade ning ÜRO relvakaubanduslepingu protsessi küsimustes, sealhulgas ka seeläbi, et määratletakse soovitused võimaluste kohta võtta kollektiivseid meetmeid.
               
            
                  —
               
               
                  Luuakse jätkusuutlikud sidemed 50 isiku vahel, kes esindavad liidu, Aafrika ja Hiina poliitikaringkondade institutsioone, mille abil luuakse vahend teabe ja kogemuste vahetamiseks ning ka pärast käesoleva projekti lõppu praktilise koostöö tegemiseks väike- ja kergrelvade ning muu tavarelvastuse kontrolli valdkonnas.
               
            2.2.   ELi ja Hiina vahelise koostöö edendamine, et toetada Aafrika riike nende tegevuses, mis on suunatud väike- ja kergrelvade ebaseadusliku kaubanduse ja liigse hankimise ärahoidmisele
      
      2.2.1.   Projekti eesmärgid
      
      
                  —
               
               
                  Toetada liidu, Hiina ja Aafrika teadustöötajate ühiseid teadusuuringuid ja analüüsi, mis käsitlevad väike- ja kergrelvade Aafrikas levikuga seotud probleeme ning võimalusi võtta selles valdkonnas ELi ja Hiina koostöömeetmeid.
               
            
                  —
               
               
                  Aidata Aafrika riikidel kindlaks määrata abivajadused ja koostada abitaotlused valdkondades, mis seonduvad väike- ja kergrelvade ebaseadusliku kaubanduse ja liigse hankimise tõkestamisega.
               
            
                  —
               
               
                  Sõnastada soovitused, mis esitatakse liidu ja Hiina poliitikakujundajatele ning mis käsitlevad võimalusi osutada ELi ja Hiina ühist abi kolmandatele riikidele Aafrikas.
               
            2.2.2.   Projekti kirjeldus
      
      Projekt võimaldab teha kindlaks võimalused ELi ja Hiina vaheliseks koostööks, et aidata Aafrika kolmandatel riikidel käsitleda ohte, mida tekitavad väike- ja kergrelvade ebaseaduslik kaubandus ja liigne hankimine. Projekt koosneb selliste tegevuste seeriast, mis hõlmavad järgmist:
      
                  —
               
               
                  ekspertide töörühma liikmetele korraldatakse kuni kolm õppereisi Aafrikasse, et süvendada nende teadmisi mõju kohta, mida väike- ja kergrelvade ebaseaduslik kaubandus ja liigne hankimine avaldab kontinendile, kohtuda kohalike osalistega ning arutada tehnilise abi vajadusi;
               
            
                  —
               
               
                  Aafrikas korraldatakse rahvusvaheline poliitikaseminar, millel käsitletakse väike- ja kergrelvade leviku tõkestamist kontinendil. Kohtumisel osaleb kuni 30 isikut, sealhulgas ekspertide töörühma liikmed, ning teised Aafrika, Hiina ja ELi kodanikuühiskonna esindajad ning ametnikud, kes vastutavad tavarelvastuse ja nende ekspordi kontrollimise eest. Sellel määratletakse täiendavad praktilised valdkonnad, kus on võimalik omavahel ühitada Aafrika abitaotlused, mis seonduvad väike- ja kergrelvade ebaseadusliku kaubanduse ja liigse hankimise ärahoidmisega, ning Hiina ja liidu osutatav abi;
               
            
                  —
               
               
                  ühes Aafrika riigis tehakse väike- ja kergrelvade kontrolli vajaduste tehniline hindamine, sealhulgas prognoositakse kulusid, määratletakse sekkumise valdkonnad ja antakse soovitusi rakendusasutustele. Uuring töötatakse välja tihedas koostöös asjaomase Aafrika riigi valitsusametnikega, kes tegelevad väike- ja kergrelvade kontrolli süsteemi haldamisega, ning kaitsesektori esindajatega;
               
            
                  —
               
               
                  ekspertide töörühm avaldab põhjaliku aruande, milles keskendutakse väike- ja kergrelvade ringlusele Aafrikas, hinnatakse praeguste sekkumiste tõhusust ning esitatakse selgeid soovitusi poliitikakujundajatele ELi, Hiina ja Aafrika koostöömeetmete kohta, mis tuginevad tehnilisel hindamisel, õppereisidel ja Aafrikas peetud seminaril. Aruanne tõlgitakse ja seda levitatakse umbes 500 kodanikuühiskonna osalisele, ametnikule, poliitikakujundajale ja poliitikule Hiinas, ELis ja Aafrikas, et suurendada üldist teadlikkust ELi, Hiina ja Aafrika koostöövõimalustest Aafrikas tehtava väike- ja kergrelvade kontrolli küsimustes. Aruannet tutvustatakse ka ametnikega peetavatel kohtumistel, mida korraldatakse punktis 2.1 osutatud projekti raames;
               
            
                  —
               
               
                  ühel Aafrika riigil aidatakse määratleda oma vajadused väike- ja kergrelvade kontrolliks ning edastada need vajadused koos ametlike abitaotlustega;
               
            
                  —
               
               
                  asjakohaste liidu ja Hiina ametnikega korraldatakse kohtumisi, et soodustada ühisprojekti kontseptsiooni arendamist;
               
            
                  —
               
               
                  Hiinas korraldatakse ELi, Hiina ja Aafrika poliitikaseminar, mille käigus tutvustatakse ekspertide töörühma töö tulemusi ja soovitusi. Kohtumisel osaleb kuni 50 isikut, sealhulgas Aafrika, Hiina ja liidu kodanikuühiskonna esindajad ning ametnikud, kes vastutavad tavarelvastuse ja nende ekspordi kontrollimise eest. Kohtumine loob võimaluse vaadata läbi ekspertide töörühma töö väike- ja kergrelvade küsimuses ning arutada selle esitatud soovitusi, lisaks luuakse kohtumisega raamistik praktiliste koostöömeetmete võtmiseks, nagu liidu ja Hiina abi sellistes valdkondades nagu varude haldamine, liigsete varude hävitamine ja arvestuse pidamine.
               
            2.2.3.   Projekti tulemused
      
      
                  —
               
               
                  Suureneb umbes 500 Hiina ja liidu poliitikaringkondade esindaja, sealhulgas teadustöötajate, parlamendiliikmete, valitsusväliste organisatsioonide ja ajakirjanike teadlikkus probleemidest, mis on seotud väike- ja kergrelvade levikuga Aafrikas ning võimalustest võtta selles valdkonnas ELi ja Hiina koostöömeetmeid.
               
            
                  —
               
               
                  Suureneb ühe Aafrika riigi suutlikkus määrata kindlaks abivajadused ja koostada abitaotlused valdkondades, mis seonduvad väike- ja kergrelvade ebaseadusliku kaubanduse ja liigse hankimise tõkestamisega.
               
            
                  —
               
               
                  Määratletakse võimalused osutada väike- ja kergrelvade kontrolli küsimuses ELi ja Hiina ühist abi kolmandatele riikidele Aafrikas.
               
            3.   Seminaride ning projekti ametlikku algust ja lõppu tähistavatel üritustel osalejad ja nende ürituste toimumispaigad
      
      Kui käesoleva lisa tekstis ei ole märgitud teisiti, teeb Saferworld ettepanekud osalejate ja paikade kohta, kus toimuvad seminarid ning punktides 2.1 ja 2.2 osutatud projektide ametlikku algust ja lõppu tähistavad üritused, mille seejärel kinnitab kõrge esindaja, konsulteerides nõukogu teiste pädevate organitega.
      4.   Kasusaajad
      
      Projektide otsesed kasusaajad on umbes 500 Hiina, Aafrika ja liidu poliitikaringkondade osalist, sealhulgas valitsusvälised organisatsioonid, mõttekojad, tööstussektori esindajad, parlamendiliikmed ning tavarelvastuse ja selle ekspordi kontrollimise eest vastutavad valitsusametnikud.
      Kaudsed kasusaajad on Aafrika elanikud, elanikerühmad ja üksikisikud, keda väike- ja kergrelvade ebaseaduslik kaubandus negatiivselt mõjutab.
      5.   Mõju hindamine
      
      Käesoleva otsuse mõju tuleks tehniliselt hinnata pärast seda, kui on lõpetatud viimane sellega ette nähtud tegevus. Mõju hindab kõrge esindaja koostöös nõukogu asjaomaste töörühmadega, Euroopa Liidu delegatsiooniga Hiinas ja teiste asjakohaste sidusrühmadega.
      6.   Kestus
      
      Projektide eeldatav kogukestus on 24 kuud.
      7.   Tehnilise rakendamise üksus
      
      Käesoleva otsuse tehniline rakendamine tehakse ülesandeks Saferworldile, kes täidab oma ülesannet kõrge esindaja vastutusel.
      8.   Aruannete esitamine
      
      Saferworld koostab regulaarselt kvartaliaruanded ning aruanded pärast iga kirjeldatud tegevuse läbiviimist. Need aruanded tuleks esitada kõrgele esindajale hiljemalt kuue nädala möödumisel vastavate tegevuste lõpetamisest.
      9.   Projektide ja meetmete hinnanguline kogumaksumus ja ELi rahaline toetus
      
      Projekti kogumaksumus on 830 000 eurot.